**ÖTLETPÁLYÁZAT**

A KTI Magyar Közlekedéstudományi és Logisztikai Intézet és az Eötvös Loránd Tudományegyetem között létrejött együttműködés keretében **pályázatot írunk ki közúti közlekedésbiztonságot támogató, javító megoldásokra**. Olyan **ötleteket** keresünk, amelyek – megvalósításuk esetén – várhatóan helyi vagy országos hatást kifejtve javítanak a közlekedésbiztonságon. A javasolt megoldás lehet tárgyi/fizikai eszköz, szoftver (app, alkalmazás), oktatási eszköz stb.

A klasszikus ötleteken kívül várjuk a szokatlan, furfangos, innovatív ötleteket is, az egyetlen megkötés a (közeljövőbeli) fizikai/operatív **megvalósíthatóság** lehetősége. Természetesen fontos követelmény, hogy a biztonságot növelni kívánó ötlet nem hozhat létre újabb veszélyforrást.

A jelen pályázatban nem szükséges ténylegesen megvalósítani az ötletet (bár előnyt élveznek azok a megoldások, amelyek már előreléptek a megvalósulás felé). A pályázóknak szöveges leírást kell benyújtaniuk (ábrákkal együtt 8–15 oldal, pdf formátumban), amely röviden bemutatja a megoldani kívánt problémát, részletesen leírja az „ötletet” (megoldási javaslatot), és elmagyarázza, hogy a megoldás miképp fejti ki a kívánt hatást. A döntőbe jutó pályázók 10 perces prezentációt tartanak az elképzeléseikről.

Pályázatot 1–4 fős csapatok nyújthatnak be. Pályázhatnak a magyar felsőoktatási intézmények hallgatói és oktatói/kutatói, de minden csapatban kell lennie hallgatónak.

Beküldési határidő: 2025. március 7. péntek 18 óra. A pályázatokat e-mailben kell benyújtani, a kozlekbizt@elte.hu címre. Az e-mailnek **és** a pályázat címlapjának egyaránt tartalmaznia kell a pályázat címét, a csapattagok névsorát, e-mail címét és státuszát (oktatási intézmény, beosztás).

A döntőbe jutó pályázatokról szóló döntés kihirdetése: március 14.

Döntő: március 21. péntek 15–18 óra.

**Díjak:**

I. díj: 900.000 Ft/csapat

II. díj: 700.000 Ft/csapat

III. díj: 500.000 Ft/csapat

Díjkategóriánként 1–3 díjat tervezünk kiosztani. A szervezők fenntartják a jogot, hogy – a beérkezett pályaművek minőségétől és számától függően – változtassanak a díjazáson: több vagy kevesebb díjat adjanak ki, illetve különdíjat ítéljenek oda.

A közeljövőben tervezzük újabb pályázat kiírását, amelynek keretében a legkiválóbb csapatok lehetőséget kapnak majd, hogy korábbi ötleteiket kidolgozzák, megvalósítsák.

További felvilágosítás a kozlekbizt@elte.hu címen kérhető.